钦定古今图书集成/明伦汇编/官常典/第736卷 > 程本立
## 钦定古今图书集成/明伦汇编/官常典/第736卷 > 程本立

按《明外史》本传：“本立，字原道，崇德人，宋人儒颐之后。
父德刚，负才气，不仕。元将路成兵过皂林暴掠，德刚
为陈利害，遂戢其部众，欲奏官之，辞去。本立少有大
志，读书不事章句，与海盐沈寿康友善，寿康、孝台荐
与官，辞不就，乡人称孝隐先生。洪武朝，旌孝子。尝谓
本立曰：‘学者争务科举，以穷经为名而无实学。子质
近厚，当志圣贤学’。”本立乃自力。闻金华朱克修得《朱
熹之传》于许谦，往从之游。洪武中，举明经、秀才，除秦
府引礼舍人，召赐楮币鞍马。母忧去官，服除，补周府
礼官，从王之开封。二十年春进长史。从王入觐。坐累，
谪云南马龙他郎甸长官司吏目。留家大梁，携一仆
之任。土酋施可伐煽百蛮为乱，本立单骑入其巢，谕
以利害，诸酋咸附。未几，复变。西平侯沐英、布政使张
𬘘知本立贤属行县典兵事，且抚且御，山行野宿。自
楚雄、姚安抵大理、永昌、鹤庆、丽江，往来绥辑，凡九年，
民夷安业。三十一年奏计京师，学士董伦、府尹向实
交荐之。征入翰林，预修《太祖实录》。迁右佥都御史。俸
入外，不通馈谒。建文三年坐失陪祀，贬官，仍留。纂修
《实录》成，出为江西副使。未行，值燕兵入，自缢死。福王
时，赠太常卿，谥“忠介。”